বাইশ গজে তাঁর আগ্রাসী মেজাজ ভক্তদের কাছে অত্যন্ত প্রিয়। কিন্তু মাঠের বাইরে তাঁর মানবিক মুখের সঙ্গে এই প্রথমবার পরিচিত হলেন সকলে। পুণের অভলমায়া নামক একটি বৃদ্ধাশ্রমের উন্নতিকল্পে সাহায্যের হাত বাড়ালেন ভারতীয় টেস্ট দলের অধিনায়ক। বৃহস্পতিবার কোহলি দেখা করেন বৃদ্ধাশ্রমের বাসিন্দাদের সঙ্গে। তিনি বলেছেন, ‘‘প্রিয়জনের থেকে দূরে সরে থেকে যে সমস্ত মানুষ এভাবে যন্ত্রণায় কষ্ট পাচ্ছেন, তাঁদের পাশে দাঁড়ানো একান্ত কর্তব্য বলে মনে করি।’’ এদিকে, সচিন তেন্ডুলকরও মুম্বইয়ের বস্তিবাসীদের প্রাথমিক সুযোগসুবিধা দেওয়ার জন্য মুম্বই মিউনিসিপ্যাল কর্পোরেশনের সঙ্গে বৈঠক করলেন।